রাজ্যপাল কেশরীনাথ ত্রিপাঠীর অফিস থেকে তাঁর অতিরিক্ত মুখ্যসচিব মালদহের ডিভিশনাল কমিশনারকে একটি চিঠি লিখেছিলেন। সেই চিঠি নিয়েই তুলকালাম হল লোকসভা ও রাজ্যসভায়। নোটিস দিয়ে মুলতুবি প্রস্তাব এনে রাজ্যপালকে নিয়ে আলোচনার দাবি জানালেন তৃণমূল সাংসদেরা।
যদিও সেই আলোচনার প্রস্তাব গ্রহণ করা হয়নি। কিন্তু রাজ্যপালের চিঠি নিয়ে বিতর্ক বড় মাত্রা নেয়।  
তৃণমূল সূত্রে দাবি, গত ৩১ জানুয়ারি মালদহের ডিভিশনাল কমিশনারকে চিঠি লিখে রাজ্যপালের তরফে জানানো হয়, কেশরীনাথ ত্রিপাঠী জেলা ও সীমান্তবর্তী এলাকায় রাজ্য সরকারের বিভিন্ন প্রকল্প, কেন্দ্রীয় সরকারের ফ্ল্যাগশিপ প্রকল্প, আইন-শৃঙ্খলা নিয়ে আলোচনা করতে চান। 
বৈঠকে মুর্শিদাবাদ রেঞ্জের আইজি-কেও উপস্থিত থাকতে বলা হয়।

এই বিষয়ে অন্যান্য খবর

৮ মাস বাদে পাহাড়ে মমতা, যে পাঁচটি ‘থমথমে’ উপহার অপেক্ষা করছে তাঁর জন্য
চূড়ান্ত অপমান করেছেন রাজ্যপাল, মুখ্যমন্ত্রিত্ব ছাড়ার ভাবনা মমতার!


তৃণমূলের অভিযোগ, রাজ্যপাল সরাসরি জেলা প্রশাসনকে চিঠি লিখতে পারেন না। সাংসদ দীনেশ ত্রিবেদী সংসদের বাইরে বলেন, ‘‘আমরা রাজ্যপালের পদকে সম্মান করি। কিন্তু তিনি প্রশাসনিক প্রধান নন। রাজ্যপাল তো সুপার চিফ মিনিস্টার হয়ে গেছেন।’’
সরকারি প্রশাসনের কাজে রাজ্যপালের হস্তক্ষেপের বিরোধিতা করেই এ নিয়ে সংসদে আলোচনার জন্য মুলতুবি প্রস্তাব আনার চেষ্টা করে তৃণমূল। কিন্তু রাজ্যসভার চেয়ারম্যান বেঙ্কাইয়া নাইডু বলে দেন, রাজ্যপালকে নিয়ে এখানে এভাবে আলোচনা করা যায় না।
এর আগেও মমতা বন্দ্যোপাধ্যায় রাজ্যপাল কেশরীনাথ ত্রিপাঠীর সঙ্গে সংঘাতে জড়িয়েছিলেন। বসিরহাট কাণ্ডের সময়, রাজ্যপাল বকলমে কেন্দ্রীয় সরকারের হয়ে কাজ করছেন বলেও অভিযোগ করেছিলেন মুখ্যমন্ত্রী।